Haralds Silovs

**Haralds Silovs** (dzimis  Rīgā) ir bijušais latviešu ātrslidotājs un šorttrekists. Pēc sportista karjeras beigām — treneris. Šorttrekā viņš ir izcīnījis vairākas zelta un sudraba medaļas kontinenta čempionātos, 2008. un 2011. gada Eiropas čempions daudzcīņā. 2010. gada Vankūveras olimpiskajās spēlēs viņš kļuva par pirmo sportistu pasaulē, kas vienās olimpiskajās spēlēs piedalījies gan ātrslidošanas, gan šorttreka sacensībās, un vispār divos atšķirīgos sporta veidos vienā dienā. 2018. gada ziemas olimpiskajās spēlēs izcīnīja 4. vietu 1500 m distancē, kas ir labākais sasniegums Latvijai ātrslidošanā kopš neatkarības atjaunošanas.

Kopš 2011. gada sezonas startēja tikai ātrslidošanā. Viens no viņa treneriem ir bijis kanādietis Džeremijs Voterspūns. Profesionālā sporta karjeru noslēdza pēc 2022. gada Pekinas olimpiskajām spēlēm, pievērsies trenera darbam.

## Karjera
Ar šorttreku sācis nodarboties 1996. gadā, kad ar to Latvijā nodarbojās ļoti maz cilvēku. Ātrslidošanai pievērsies daudz vēlāk, šobrīd H. Silovam pieder visi Latvijas rekordi klasiskajā ātrslidošanā, visās distancēs tos uzstādījis arī šorttrekā. Vasarā nodarbojas arī ar kalnu riteņbraukšanu un skrituļslidošanu jeb inlainu.

H. Silovs ir pirmais sportists pasaulē, kas vienās olimpiskajās spēlēs piedalījies gan ātrslidošanas, gan šorttreka sacensībās, turklāt paveicis to vienas dienas laikā (ir arī vienīgais, kas vienās olimpiskajās spēlēs vienā dienā startējis divos sporta veidos). 2010. gada Vankūveras olimpiskajās spēlēs Haralds Silovs ātrslidošanas 5000 metru distancē ieguva 20. vietu, savukārt šorttreka 1500 metru sacensībās viņš startēja B finālā un kopvērtējumā ieguva 10. vietu, kas bija līdz tam augstākā Latvijas šorttrekistu vieta olimpiskajās spēlēs. Pēc 20. vietas ātrslidošanas 5000 metru distancē viņš atzina, ka vairs nestartēs olimpisko spēļu ātrslidošanas sacensībās, lai labāk sagatavotos šorttreka 500 m un 1000 m disciplīnām.

2011. gada Eiropas čempionātā šorttrekā viņš daudzcīņā ieņēma otro vietu, taču pēc čempiona Tibo Fakonē diskvalifikācijas 2012. gada maijā H. Silovs kļuva par absolūto čempionu. 2011.—2012. gada sezonā H. Silovs nestartēja šorttreka sacensībās, pievēršoties tikai ātrslidošanai. Sezonas gaitā viņš laboja virkni Latvijas rekordu dažādās distancēs. 2012. gada Eiropas čempionātā ātrslidošanā, kas notika Budapeštā, H. Silovs izcīnīja 6. vietu visu distanču summā (pirms pēdējās 10 000 m distances viņš bija pat trešajā vietā). 2012. gada Pasaules čempionātā ātrslidošanā daudzcīņā ieņēma augsto 7. vietu. 2012. gada februārī paziņoja, ka turpmāk startēs vienīgi ātrslidošanā. 2013. gada Eiropas čempionāta daudzcīņā ieņēma 12. vietu. 2012.—2013. gada Pasaules kausa izcīņas septītajā posmā Incellē izcīnījis otro vietu masu startā, kas bija sportista pirmā medaļa Pasaules kausa posmos ātrslidošanā. Kopumā karjeras laikā divas reizes Pasaules kausa izcīņas sacensībās ierindojies pirmajā trijniekā.

 startēja trijās distancēs (500 m, 1000 m, 1500 m). Lielākos panākumus guva savā pēdējā startā 1500 m distancē, kur ieņēma 14. vietu.

2017. gada decembrī H. Silovs uzstādīja jaunus Latvijas rekordus 1500 m (1:43,35) un 5000 m distancē (6:15,6).

2018. gada ziemas olimpiskajās spēlēs Phjončhanā sasniedza savu labāko rezultātu olimpiskajās spēlēs, izcīnot 4. vietu 1500 m distancē, kas ir labākais sasniegums Latvijas ātrslidotājiem kopš neatkarības atjaunošanas.

Pēc 2022. gada Pekinas olimpiskajām spēlēm noslēdza profesionālā sporta karjeru. Pēc tam pievērsies trenera darbam. 2026. gada ziemas olimpiskajās spēlēs H. Silovs bija viens no treneriem Nīderlandes šorttreka izlasē, kas vairākās disciplīnās izcīnīja zelta medaļas.

## Privātā dzīve
H. Silova vecāki ir bijuši sportisti: tēvs Edvīns — riteņbraucējs (tagad arī šorttreka treneris), māte Signe — daiļslidotāja. Ar šorttreku nodarbojies un vēlāk strādājis par treneri arī Haralda brālis Helmuts (miris 2016. gadā).

H. Silovs dzīvo Vācijā, Bavārijas komūnā Incellē, kur atrodas ātrslidošanas treks. Arī pēc sportista gaitu beigām turpat darbojas kā treneris.

## Atsauces

## Ārējās saites

*